Raymond til kong Harald: Ingen grunn til pacemaker-uro
Raymond Johansens pacemaker har fungert prikkfritt i 14 år. Under Raymond Johansens venstre bryst har han hatt en liten hjertehjelper på batteri siden 2010. Årsaken til inngrepet var ikke ulik grunnen til at kong Harald fikk sin midlertidige pacemaker på plass lørdag morgen. – Jeg hadde veldig lav puls selv om jeg var i god fysisk form og presset meg på trening, forteller Raymond Johansen mens han forsøker å holde styr på barna han følger på Teknisk museum i Oslo. Han kjente ikke til inngrepet som er foretatt på kong Harald da VG tok kontakt lørdag.  – God bedring Men majestetens gamle byrådsleder i hovedstaden nøler ikke med å dele sin erfaring. – Til kongen kan jeg bare si at dette ikke er noe å være bekymret for. Jeg vil benytte anledningen til å ønske kong Harald god bedring og god tur hjem til Oslo, sier Johansen. Hans pacemaker er satt inn med en mer langsiktig funksjon enn kong Haralds midlertidige, digitale hjerteinstrument. – Hvordan har din pacemaker fungert? – Jeg tenker aldri over det. Den fungerer som bare det. Jeg har løpt maraton og presset hjertet hardt. Jeg har den samme pacemakeren og de samme batteriene som ble satt inn for 14 år siden, svarer Johansen som nå er i gang med sin nye jobb som generalsekretær i Norsk Folkehjelp. – Forsvarlig hjemreise Hjertespesialist Ole Christian Mjølstad sier det ikke er noe i veien for at kongen kan reise hjem etter et inngrep i hjertet. –  Hadde du og jeg blitt hjerteoperert, ville det ikke vært forsvarlig å bli sendt hjem med et fly et par dager etterpå. Men når kongen skal flys hjem er det et helt annet scenario, sier Mjølstad som er avdelingssjef og overlege ved klinikk for hjertemedisin St. Olavs Hospital. Mjølstad understreker at han kun kjenner saken gjennom mediene og uttaler seg på generelt grunlag.  – Flyet som skal frakte kongen hjem vil være innrettet som et sykehus, og derfor gjøre kongens hjemreise forsvarlig - selv med et nyoperert hjerte. Raymond Johansen sa i et stort VG-intervju i 2014 at pulsen hans før inngrepet kunne være så lav som 30 slag i minuttet. En normal hvilepuls ligger på 60-70. Så ble ble den lille datamaskinen med batteri og ledning snittet inn i brystkassen hans.  – Beskjeden jeg fikk, var vel at denne egentlig skulle byttes ut etter ti år. Men det har jeg ikke gjort. Det har nok gått så greit fordi det sjelden har vært behov for at den hjelper hjertet, forteller Johansen. En hjelper for hjertet Pacemakere opereres inn når man har svikt i det elektriske ledningssystemet i hjertet på et slikt nivå at hjertet ikke klarer å opprettholde nødvendig puls, sier hjertespesialist Ole Christian Mjølstad og forklarer:  – Det er to grunner til at man opererer inn en midlertidig pacemaker: At kongen er på et sykehus i Malaysia kan være en slik forklaring, sier han.  – En infeksjon kan også vurderes som en ekstra belastning for hjertet og noe som krever midlertidig pacemaker. At kongen fra før har operert inn en kunstig hjerteventil kan også være en risikofaktor som forklarer at kongen har fått operert inn en pacemaker midlertidig.
Raymond Johansen har hatt pacemaker 2010, og den har fungert utmerket. Kong Harald fikk nylig lagt inn en midlertidig pacemaker. Johansen ønsker kong Harald god bedring og forsikrer at det ikke er noe å bekymre seg for. Hjertespesialist Ole Christian Mjølstad sier kongen kan reise hjem etter inngrepet. Midlertidige pacemakere settes inn på grunn av sykdomstilstander eller på steder der mer varig behandling ikke foretas.